Benni McCarthy se broer aangekeer vir dwelmhandel | Netwerk24
Deur Maygene De Wee 30 November 2020 14:30
Jerome McCarthy (47), wat voorheen vir Manning Rangers in Durban en Santos in Kaapstad uitgedraf het, is Maandag in die landdroshof in Bellville op borgtog van R100 000 vrygelaat.
McCarthy is die ouer broer van Benni (43), voormalige Bafana Bafana-sokkerspeler en Cape Town City-afrigter.
McCarthy is nou glo 'n sportagent wat ander sokkerspelers bestuur.
Hy is in hegtenis geneem nadat die polisie 'n gedeelte van 'n besending Mandrax-tablette onderskep het wat na hom op pad was.
Volgens bronne is die 250 000 Mandrax-tablette glo per koerier na McCarthy se huis in Parow gestuur.
Jerome McCarthy (47), ouer broer van Benni McCarthy, die voormalige Bafana Bafana-sokkerspeler, is die naweek vir dwelmhandel in hegtenis geneem. Foto: Facebook
Die polisie het dit onderskep nadat hulle glo 'n wenk gekry het. Hulle het uiteindelik slegs sowat 1 000 van die Mandrax-tablette na McCarthy se huis met die koerier aangestuur.
Volgens die bronne het McCarthy met die koerier se aankoms by sy huis met die vragbrief na buite gekom om die "pakkie" in ontvangs te neem. Hy is glo in hegtenis geneem kort nadat hy daarvoor geteken het en dit in sy besit geneem het.
Die bronne het gesê die polisie het toe reeds al geruime tyd naby sy huis gewag vir die koerier om op te daag.
McCarthy is in 2003 vir 'n jaar uit sokker geskors nadat hy skuld beken het vir die gebruik van 'n verbode middel.